SAISTOŠIE NOTEIKUMI

Liepājā

Par kārtību, kādā tiek saskaņota ielu tirdzniecība, sabiedriskās ēdināšanas pakalpojumu sniegšana un noteikta pašvaldības nodeva par ielu tirdzniecību publiskās vietās Liepājas valstspilsētā

*Izdoti saskaņā ar Pašvaldību likuma 44. panta otro daļu,* [*Alkoholisko dzērienu aprites likuma*](https://likumi.lv/ta/id/88009-alkoholisko-dzerienu-aprites-likums)[*8.*](https://likumi.lv/ta/id/88009-alkoholisko-dzerienu-aprites-likums#p8)*panta pirmo daļu, Ministru kabineta 2010. gada 12. maija noteikumu Nr.440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību” 8. un 9. punktu, likuma “Par nodokļiem un nodevām” 12. panta pirmās daļas 4. punktu un Ministru kabineta 2005. gada 28. jūnija noteikumu Nr. 480 “Noteikumi par kārtību, kādā pašvaldība var uzlikt pašvaldības nodevas” 3. un 9. punktu*

## Vispārīgie jautājumi

1. Saistošie noteikumi (turpmāk – noteikumi) nosaka:
	1. kārtību, kādā ar Liepājas valstspilsētas pašvaldību (turpmāk – pašvaldība) tiek saskaņota atļaujas saņemšana:
		1. ielu tirdzniecībai:
			1. pašvaldības iekārtotā reģistrētā ielu tirdzniecības vietā;
			2. pašvaldības neiekārtotā reģistrētā ielu tirdzniecības vietā;
			3. pašvaldības nereģistrētā ielu tirdzniecības vietā;
			4. pasākuma laikā;
			5. no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta);
			6. no pašapkalpošanās tirdzniecības automāta;
		2. ielu tirdzniecības organizēšanai:
			1. ielu tirdzniecības vietā;
			2. pasākuma laikā;
		3. sabiedriskās ēdināšanas pakalpojumu sniegšanai:
			1. bez piesaistes pastāvīgai sabiedriskās ēdināšanas pakalpojumu sniegšanas vietai;
			2. ar piesaisti pastāvīgai sabiedriskās ēdināšanas pakalpojumu sniegšanas vietai;
			3. pasākuma laikā;
	2. ielu tirdzniecības dalībnieka un ielu tirdzniecības organizatora pienākumus kārtības nodrošināšanai;
	3. ielu tirdzniecības zonas;
	4. ielu tirdzniecības vietās realizējamo preču grupas;
	5. pašvaldības nodevas par ielu tirdzniecību publiskās vietās apmēru un nodevas maksāšanas kārtību;
	6. izsniegtās atļaujas darbības apturēšanu uz laiku vai anulēšanu.
2. Noteikumos lietotie termini:
	1. ielu tirdzniecības vietas aprīkojums – transportlīdzekļi, nojumes, iekārtas, inventārs un citi priekšmeti, kas nepieciešami tirdzniecības vietas iekārtošanai un preču izvietošanai, t.sk. ēdiena uzsildīšanai paredzētās iekārtas;
	2. ietves brīvais platums – attālums no ielu tirdzniecības vietas, t.sk. no pārvietojamā mazumtirdzniecības punkta, līdz gājēju ietves malai, neieskaitot apmali. Pieļaujamais minimālais attālums 1,2 m;
	3. pašapkalpošanās tirdzniecības automāts – ierīce, kas darbojas pēc noteiktas programmas bez tiešas cilvēka līdzdalības un nodrošina patērētājiem preces izsniegšanu pēc skaidras naudas, kredītkartes vai īpaši izstrādātas kartes ievietošanas minētajā automātā vai citādi norēķinoties;
	4. pašbraucošs pašapkalpošanās tirdzniecības automāts – automatizēta iekārta, kura pārvietojas pa maršrutu, kurš saskaņojams ar pašvaldību, bez cilvēka līdzdalības un nodrošina patērētājiem preces pēc skaidras naudas, kredītkartes vai īpaši izstrādātas kartes ievietošanas automātā vai citādi norēķinoties;
	5. pašvaldības iekārtotā reģistrētā ielu tirdzniecības vieta – publiska vieta, kuru pašvaldība ir iekārtojusi, noteikusi un reģistrējusi ielu tirdzniecības veikšanai;
	6. pašvaldības neiekārtotā reģistrētā ielu tirdzniecības vieta – publiska vieta, kuru pašvaldība ir noteikusi un reģistrējusi ielu tirdzniecības veikšanai;
	7. pašvaldības nereģistrētā ielu tirdzniecības vieta – publiska vieta, kuru pašvaldība nav iekārtojusi, nav noteikusi un nav reģistrējusi ielu tirdzniecības veikšanai, bet tirdzniecības dalībniekam tā ir atsevišķi saskaņojama ar pašvaldību;
	8. pārvietojamais mazumtirdzniecības punkts – preču pārdošana ielu tirdzniecībā pa maršrutu, veicot tirdzniecību vairākās tirdzniecības vietās ar vai bez cilvēka līdzdalības;
	9. piesaiste pastāvīgai sabiedriskās ēdināšanas pakalpojumu sniegšanas vietai – sabiedriskās ēdināšanas pakalpojumu sniedzējs pastāvīgajā vietā un publiskajā vietā ir viena un tā pati persona, kā arī izvēlētā sabiedriskās ēdināšanas pakalpojumu sniegšanas vieta atrodas pastāvīgās sabiedriskās ēdināšanas pakalpojumu sniegšanas vietas tiešā tuvumā;
	10. sabiedriskā ēdināšana – ēdienu gatavošana, t.sk. pārtikas produktu pārstrāde, tirgošana un patērēšana sabiedriskās ēdināšanas pakalpojuma sniegšanas vietā;
	11. tirdzniecības vietas platība – visu tirdzniecības norisei nepieciešamo elementu kopas (tirdzniecības vietas specializētās iekārtas, galdi, letes, jumtiņš, saulessargs, soli, krēsli, kāpšļi, mantu glabāšanas kastes, atkritumu urnas u. tml.) un tirgotāja aizņemamā platība.
3. Citi noteikumos lietotie termini interpretējami atbilstoši ielu tirdzniecības jomu reglamentējošos normatīvajos aktos lietotajiem terminu skaidrojumiem.
4. Nosacījumi un prasības, kas noteiktas ielu tirdzniecībā, ir attiecināmas arī uz sabiedriskās ēdināšanas pakalpojumu sniegšanu publiskā vietā, ciktāl normatīvajos aktos un šajos noteikumos nav noteikts citādi.
5. Pašvaldības atļauju ielu tirdzniecībai, ielu tirdzniecības organizēšanai, jāsaņem pirms ielu tirdzniecības veikšanas vai organizēšanas.
6. Dokumentus atļaujas saņemšanai jāiesniedz vismaz piecas darbdienas pirms plānotās ielu tirdzniecības.
7. Pašvaldības izpilddirektora norīkota amatpersona piecu darbdienu laikā no visas noteikumos paredzētās dokumentācijas saņemšanas izvērtē tās atbilstību spēkā esošajiem normatīvajiem aktiem un šiem noteikumiem un veic vienu no minētajām darbībām:
	1. pieņem lēmumu par atļaujas izsniegšanu;
	2. nosaka termiņu trūkumu novēršanai, ja pašvaldība konstatē, ka tirdzniecības dalībnieks nav izpildījis kādu no noteikumu prasībām, apturot atļaujas izdošanas termiņu;
	3. pieņem lēmumu par atteikumu izsniegt atļauju.
8. Atļauja tiek izsniegta tikai pēc pašvaldības nodevas samaksas, ja tāda ir paredzēta noteikumos.
9. Ielu tirdzniecības atļauju, ielu tirdzniecības organizēšanas atļauju un ielu tirdzniecības atļauju sabiedriskās ēdināšanas pakalpojumu sniegšanai izsniedz uz iesniegumā norādīto laika periodu, bet ne ilgāk kā uz 12 mēnešiem, ja vien konkrētam ielu tirdzniecības veidam noteikumos nav noteikts cits atļaujas darbības termiņš.
10. Tirdzniecības dalībnieks vai tirdzniecības organizators nav tiesīgs nodot ielu tirdzniecības vai ielu tirdzniecības organizēšanas atļauju citai personai.
11. Zonas vai vietas, par kurām tiek rīkota nomas tiesību izsole, nosaka ar pašvaldības izpilddirektora rīkojumu.
12. Zonās vai vietās, par kurām tiek rīkota nomas tiesību izsole, tirdzniecība no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta) un no pašapkalpošanās tirdzniecības automāta netiek ierobežota.
13. Personas, kuras ielu tirdzniecības vai sabiedriskās ēdināšanas pakalpojumu sniegšanas vietas nomas tiesības ir ieguvušas izsoles kārtībā, atļauju ielu tirdzniecībai iegūst ar nomas līguma noslēgšanas dienu, un tā ir spēkā visu līguma darbības laiku, ja vien līgumā nav noteikts citādāk. Nomas tiesību līgums neierobežo pašvaldības tiesības normatīvajos aktos vai šajos noteikumos paredzētajos gadījumos anulēt ielu tirdzniecības atļauju. Atļauja atzīstama par anulētu, ja ir izbeigts nomas tiesību līgums vai pieņemts atsevišķs lēmums par atļaujas anulēšanu.
14. Ielu tirdzniecība pašvaldības administratīvā teritorija tiek iedalīta zonās ([1. pielikums](https://likumi.lv/ta/id/280324#piel1)):
	1. Rožu laukuma zona;
	2. Centra zona;
	3. Promenādes zona;
	4. Parku zona;
	5. Pludmales un Jūrmalas parka zona;
	6. Pārējā pašvaldības teritorijas zona.
15. Pašvaldības administratīvajā teritorijā ielu tirdzniecība nav pieļaujama:
	1. uz ietvēm gar kultūras iestāžu, dievnamu, izglītības iestāžu fasādēm un žogiem, izņemot ielu tirdzniecību pasākuma laikā;
	2. pieminekļu un piemiņas vietu teritorijās, izņemot ielu tirdzniecību pasākuma laikā;
	3. autostāvvietās, izņemot ielu tirdzniecību pasākumu laikā;
	4. uz veloceliņiem vai ne tuvāk kā 1,5 m no tiem, izņemot ielu tirdzniecību pasākuma laikā;
	5. zālājos un zālienos, izņemot ielu tirdzniecību pasākuma laikā un gadījumos, kad ielu tirdzniecība ir saskaņota ar teritorijas īpašnieku vai apsaimniekotāju;
	6. vietās, kas aizsedz stacionārus reklāmas objektus, elektroniskās kartes apkalpošanas ierīces skaidras naudas iemaksai vai izņemšanai, esošās tirdzniecības vietas, informatīvas zīmes, satiksmes organizācijas tehniskos līdzekļus, pakomātus, preču piegādes zonas un tamlīdzīgus objektus;
	7. ja tiek traucēta gājēju plūsma un satiksme.
16. Lai pārliecinātos par ielu tirdzniecības vietas izvietojuma, vizuālā risinājuma, aizņemamās teritorijas platības un izmēra (t.sk. ja ielu tirdzniecības vieta plānota ielas sarkano līniju robežās) atbilstību pilsētvides prasībām un pašvaldības zemes izmantošanas atbilstību atļautajam lietošanas mērķim, noteikumos noteiktajos gadījumos iesniegums par ielu tirdzniecības vai ielu tirdzniecības organizēšanu jāsaskaņo ar Liepājas valstspilsētas pašvaldības iestādi “Liepājas būvvalde” (turpmāk – Būvvalde) un pašvaldības institūciju, kura administrē pašvaldības nekustamo īpašumu jautājumus.
17. Ielu tirdzniecības organizators ir atbildīgs par tirdzniecības dalībnieka (fiziskas personas) personas datu iegūšanas un personas datu iesniegšanas pašvaldībā tiesiskumu, lai pašvaldība nodrošinātu atļaujas ielu tirdzniecības organizēšanai izsniegšanu un tirdzniecības dalībnieka iekļaušanu tirdzniecības dalībnieku sarakstā, kas dod tiesības tirdzniecības dalībniekam veikt tirdzniecību organizētajā ielu tirdzniecībā. Ielu tirdzniecības organizators informē tirdzniecības dalībnieku par tiesību aktos noteikto dalībnieka personas datu apstrādi pakalpojuma nodrošināšanā.
18. Pašvaldība var pieprasīt, lai ielu tirdzniecības dalībnieks vai ielu tirdzniecības organizators pārtrauc darbību un atbrīvo tirdzniecības vietu uz laiku, šādos gadījumos:
	1. sakarā ar pilsētā veicamajiem remontdarbiem (ūdensvada remonts, ietves un ielas seguma remonts, ēkas fasādes, tai skaitā jumta remonts u.c.);
	2. ja tas nepieciešams ar pašvaldību saskaņotu publisku pasākumu norisei;
	3. ja tas nepieciešams saistībā ar pilsētas infrastruktūras attīstības vai citu ar pilsētvidi saistītu projektu īstenošanu;
	4. ja tas nepieciešams, lai novērstu draudus apmeklētāju drošībai;
	5. ārkārtas situācijās, kad tas ir objektīvi nepieciešams.
19. Noteikumu 18. punktā minētajos gadījumos ielu tirdzniecības dalībniekam vai ielu tirdzniecības organizatoram, ja iespējams, tiek ierādīta cita tirdzniecības vieta vai pagarināts izsniegtās atļaujas termiņš proporcionāli ielu tirdzniecības darbības pārtraukšanas ilgumam.
20. Pašvaldība ir tiesīga anulēt izsniegto ielu tirdzniecības atļauju, ja ir konstatēti ielu tirdzniecības jomu regulējošos normatīvajos aktos vai šajos noteikumos noteiktās kārtības un prasību pārkāpumi.
21. Ielu tirdzniecības jomu regulējošos normatīvajos aktos pašvaldībai noteikto uzraudzības un kontroles kompetenci pašvaldības administratīvajā teritorijā īsteno un veic Liepājas valstspilsētas pašvaldības iestāde “Liepājas pašvaldības policija”.

## Ielu tirdzniecība, ielu tirdzniecības organizēšana un atļaujas saņemšana

1. Vispārīgās prasības un nosacījumi ielu tirdzniecības vietām, ielu tirdzniecībai un ielu tirdzniecības organizēšanai
2. Vienas ielu tirdzniecības vietas platība ir līdz 9 m2. Ja vietas platība pārsniedz 9 m2, tad tā tiek uzskatīta kā jauna ielu tirdzniecība vieta. Tirdzniecības nodeva tiek aprēķināta pēc tirdzniecības vietu skaita.
3. Pasākuma laikā tirdzniecības vietas platība netiek noteikta un tirdzniecības nodeva tiek aprēķināta pēc tirdzniecības vietu skaita.
4. Ielu tirdzniecības vietai (izņemot pasākuma laikā un vietās, par kurām tiek rīkota zemes nomas tiesību izsole, ciktāl izsoles noteikumi un nomas tiesību līgums nenoteic citādāk) jāatbilst šādām prasībām:
	1. jāparedz Liepājas pilsētvidei raksturīgas arhitektūras un konkrētas pilsētvides zonas apbūves raksturam un mērogam atbilstošs vizuālais dizaina risinājums (izņemot ielu tirdzniecībai no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta));
	2. jāizmanto augstvērtīgus, ilgmūžīgus un kvalitatīvus materiālus;
	3. konstrukcijām, konstruktīvajām un dekoratīvajām detaļām jābūt bez mehāniskiem bojājumiem, krāsojuma defektiem un rūsas. Tehniskajiem risinājumiem jābūt kvalitatīvi izpildītiem;
	4. jāizmanto pilsētvidē integrējamus, klusinātus toņus vai monohromu kolorītu;
	5. uzrakstiem un citiem reklāmas elementiem jāatbilst normatīvajos aktos, kas paredz reklāmu, izkārtņu un citu informatīvo materiālu izvietošanas un izmantošanas kārtību, noteiktajām prasībām;
	6. ielu tirdzniecības vietas elementos nav pieļaujama ar konkrētā tirdzniecības dalībnieka produkciju nesaistītas reklāmas izmantošana;
	7. vairākām vienkopus izvietotām ielu tirdzniecības vietām vēlams izmantot vienota stila dizaina risinājumu;
	8. visiem ielu tirdzniecības vietas elementiem jābūt stilistiski vienotiem;
	9. ielu tirdzniecības vietas aprīkojumam jābūt mobilam, viegli pārvietojamam, nav pieļaujamas būves;
	10. dienas beigās ielu tirdzniecības vieta ir jāatbrīvo, izņemot pasākumu laikā un 24.11. punktā minētajā gadījumā;
	11. ielu tirdzniecības organizēšanas vietas iekārtošanā ir pieļaujamas stacionāras iekārtas un īslaicīgas būves (kioski, paviljoni) tikai, ja to ir saskaņojusi Būvvalde;
	12. aizliegtas slēgtas teltis vai nojumes ar nolaižamām necaurspīdīgām sienām un necaurskatāmiem nožogojumiem. Iekārtojuma elementi konstruktīvi veidojami tā, lai to koptēls vizuāli būtu viegls, atvērts un caurredzams;
	13. pieslēgšanās pie esošajiem komunikāciju tīkliem saskaņojama ar attiecīgo inženierkomunikāciju turētājiem, kā arī tiem inženierkomunikāciju turētājiem, kuru esošo tīklu aizsargjoslas tiek skartas;
	14. uzkodu, saldējuma, konditorejas izstrādājumu un citu tūlītēja patēriņa pārtikas un dzērienu tirdzniecības vietās jāparedz atkritumu urnas;
	15. ielu tirdzniecības vieta nedrīkst traucēt gājēju plūsmu un satiksmi, t.sk. jāparedz ietves brīvais platums ne mazāk kā 1,20 m (neieskaitot ietves malu);
	16. darbības vieta tiešā arhitektūras pieminekļa tuvumā nedrīkst traucēt kopējā tēla uztveres iespēju;
	17. nedrīkst aizsegt satiksmes organizācijas tehniskos līdzekļus, pasliktinot to redzamību un uztveršanu;
	18. nedrīkst bojāt apstādījumus, zālāju, zālienu un ietvju segumu un pēc tirdzniecības beigām tirdzniecības vietai jābūt tādā stāvoklī, kā pirms tirdzniecības vietas uzstādīšanas.
5. Mehāniskā transportlīdzekļa (t.sk. tirdzniecībai paredzētas piekabes, treilera) izmantošana:
	1. atļauta visā pašvaldības administratīvajā teritorijā, izņemot Rožu laukuma zonā, Pludmales un Jūrmalas parka zonā;
	2. pasākuma laikā atļauta visā pašvaldības administratīvajā teritorijā.
6. Mehāniskā transportlīdzekļa pilna masa kopā ar piekabi nedrīkst pārsniegt 5000 kg.
7. Par esošās ielu tirdzniecības vietas izvietojuma izmaiņām jāinformē pašvaldību.
8. Ielu tirdzniecības atļaujas saņemšanas kārtība pašvaldības iekārtotā reģistrētā ielu tirdzniecības vietā
9. Pašvaldības iekārtotā reģistrētā ielu tirdzniecības vieta tiek noteikta ar pašvaldības izpilddirektora rīkojumu, un informācija par tām tiek publicēta pašvaldības oficiālajā tīmekļvietnē.
10. Lai saņemtu ielu tirdzniecības atļauju pašvaldības iekārtotā reģistrētā ielu tirdzniecības vietā, izņemot vietas, par kurām tiek rīkota nomas tiesību izsole, tirdzniecības dalībnieks klātienē pašvaldībā vai elektroniski iesniedz iesniegumu, norādot šādu informāciju:
	1. fiziskās personas vārdu, uzvārdu, personas kodu (ja fiziskā persona reģistrējusi saimniecisko darbību – nodokļu maksātāja reģistrācijas kodu), deklarēto adresi vai juridiskās personas nosaukumu (firmu), nodokļu maksātāja reģistrācijas kodu, juridisko adresi;
	2. paredzēto tirdzniecības norises vietu, adresi, datumu, laiku, ilgumu, tirdzniecības vietas platību;
	3. realizējamo preču grupas;
	4. fiziskās personas apliecinājumu par to, ka tirdzniecībai paredzētā prece iegūta likumīgā ceļā, ka tā neveic saimniecisko darbību un saskaņā ar likumu "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)" var nereģistrēties kā saimnieciskās darbības veicēja, kā arī nenodarbina citas personas;
	5. tirdzniecības dalībnieka apliecinājumu par Valsts ieņēmumu dienestā reģistrētās nodokļu un citu maksājumu reģistrēšanas elektroniskās ierīces vai iekārtas tehniskās pases vai Valsts ieņēmumu dienestā reģistrētu kvīšu esību, ja tirdzniecības dalībnieks ir reģistrējis saimniecisko darbību;
	6. apliecinājumu par noteikumos noteiktās kārtības un prasību ievērošanu.
11. Ielu tirdzniecības atļaujas saņemšanas kārtība pašvaldības neiekārtotā reģistrētā ielu tirdzniecības vietā
12. Pašvaldības neiekārtotā reģistrētā ielu tirdzniecības vieta tiek noteikta ar pašvaldības izpilddirektora rīkojumu, un pašvaldība informāciju par tām ievieto pašvaldības oficiālajā tīmekļvietnē.
13. Lai saņemtu ielu tirdzniecības atļauju pašvaldības neiekārtotā reģistrētā ielu tirdzniecības vietā,izņemot vietas, par kurām tiek rīkota nomas tiesību izsole, tirdzniecības dalībnieks klātienē pašvaldībā vai elektroniski iesniedz noteikumu 29. punktā minēto iesniegumu, pievienojot šādus dokumentus:
	1. ar Būvvaldi saskaņotu tirdzniecības vietas fotofiksāciju vai skici, izvietojumu situācijas plānā vai zemesgabala robežu plānā, aizņemtās teritorijas platību un izmērus, objekta vizuālo dizaina risinājumu, ja tirdzniecības vieta neatbilst noteikumu 24. punktā noteiktajām prasībām;
	2. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu.
14. Ielu tirdzniecības atļaujas saņemšanas kārtība pašvaldības nereģistrētā ielu tirdzniecības vietā
15. Lai saņemtu ielu tirdzniecības atļauju pašvaldības nereģistrētā ielu tirdzniecības vietā, tirdzniecības dalībnieks klātienē pašvaldībā vai elektroniski iesniedz noteikumu 29. punktā minēto iesniegumu, pievienojot šādus dokumentus:
	1. ar Būvvaldi saskaņotu tirdzniecības vietas fotofiksāciju vai skici, izvietojumu situācijas plānā vai zemesgabala robežu plānā, aizņemtās teritorijas platību un izmērus, objekta vizuālo dizaina risinājumu, ja tirdzniecības vieta neatbilst noteikumu 24. punktā noteiktajām prasībām;
	2. saskaņojumu ar nekustamā īpašuma īpašnieku vai tiesisko valdītāju (privātpersonu) vai valsts īpašumā esošā nekustamā īpašuma valdītāju par paredzēto tirdzniecību, ja tirdzniecības dalībnieks nav nekustamā īpašuma īpašnieks vai tiesiskais valdītājs;
	3. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu.
16. Ielu tirdzniecības atļaujas saņemšanas kārtība ielu tirdzniecībai pasākuma laikā
17. Lai saņemtu ielu tirdzniecības atļauju ielu tirdzniecībai pasākuma laikā,tirdzniecības dalībnieks klātienē pašvaldībā vai elektroniski iesniedz:
	1. noteikumu 29. punktā minēto iesniegumu, papildus norādot šādu informāciju:
		1. pasākuma nosaukumu;
		2. pasākuma organizatora nosaukumu;
		3. tirdzniecības vietu skaitu;
	2. pievienojot šādus dokumentus:
		1. saskaņojumu ar pasākuma organizatoru par tirdzniecības veikšanu pasākuma norises laikā un vietā;
		2. tirdzniecības vietas izvietojuma shēmu;
		3. saskaņojumu ar nekustamā īpašuma īpašnieku vai tiesisko valdītāju (privātpersonu) vai valsts īpašumā esošā nekustamā īpašuma valdītāju par paredzēto tirdzniecību, ja iepriekš pašvaldībā nav saņemts šāds saskaņojums;
		4. saskaņojumu ar pastāvīgās tirdzniecības vai pakalpojumu sniegšanas vietas īpašnieku, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu, ja iepriekš pašvaldībā nav saņemts šāds saskaņojums.
18. Ielu tirdzniecības atļauju pasākuma laikā izsniedz pēc Liepājas valstspilsētas pašvaldības Publisku izklaides un svētku pasākumu iesniegumu izskatīšanas komisijas atļaujas par publiska pasākuma rīkošanu izsniegšanas pasākuma organizatoram.
19. Ielu tirdzniecības atļauju ielu tirdzniecībai pasākuma laikā izsniedz saskaņā ar pasākuma organizatora iecerēto pasākuma norises laiku, vietu un ilgums.
20. Ielu tirdzniecības atļaujas saņemšanas kārtība ielu tirdzniecībai no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta)
21. Lai saņemtu ielu tirdzniecības atļauju ielu tirdzniecībai no pārvietojamā mazumtirdzniecības punkta (t.sk. no pašbraucoša pašapkalpošanās tirdzniecības automāta), tirdzniecības dalībnieks klātienē pašvaldībā vai elektroniski iesniedz noteikumu 29. punktā minēto iesniegumu, pievienojot šādus dokumentus:
	1. ar Būvvaldi saskaņotu pašbraucoša pašapkalpošanās tirdzniecības automāta vizuālo dizaina risinājumu, ja darbība tiek veikta Pludmales un Jūrmalas parka zonā, Rožu laukuma zonā, Centra zonā;
	2. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju par paredzēto tirdzniecību, ja tirdzniecības dalībnieks nav nekustamā īpašuma īpašnieks vai tiesiskais valdītājs;
	3. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu;
	4. pārvietojamā mazumtirdzniecības punkta kustības maršrutu, plānotās pieturvietas un laikus, ja tirdzniecība paredzēta vairākās publiskās vietās;
	5. pašbraucoša pašapkalpošanās tirdzniecības automāta fotofiksāciju vai skici un izmērus.
22. Ielu tirdzniecības atļaujas saņemšanas kārtība un prasības ielu tirdzniecībai no pašapkalpošanās tirdzniecības automāta
23. Lai saņemtu ielu tirdzniecības atļauju ielu tirdzniecībai no pašapkalpošanās tirdzniecības automāta pašvaldības administratīvajā teritorijā, tirdzniecības dalībnieks klātienē pašvaldībā vai elektroniski iesniedz noteikumu 29. punktā minēto iesniegumu, pievienojot šādus dokumentus:
	1. ar Būvvaldi saskaņotu pašapkalpošanās tirdzniecības automāta vizuālo dizaina risinājumu, ja darbība tiek veikta Pludmales un Jūrmalas parka zonā, Rožu laukuma zonā, Centra zonā. Būvvaldei ir tiesības prasīt īpaša dizaina risinājumu;
	2. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju par paredzēto tirdzniecību, ja tirdzniecības dalībnieks nav nekustamā īpašuma īpašnieks vai tiesiskais valdītājs;
	3. saskaņojumu ar pastāvīgās tirdzniecības vai pakalpojumu sniegšanas vietas īpašnieku, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu.
24. Uzstādītajam pašapkalpošanās tirdzniecības (kafijas) automātam jānodrošina patērētājam iespēju dzērienu pildīt savā (līdzpaņemtajā) krūzē, uz automāta jābūt norādei, ka šāda iespēja pastāv.
25. Ielu tirdzniecības atļauju ielu tirdzniecībai no pašapkalpošanās tirdzniecības automāta izsniedz uz iesniegumā norādīto laika periodu, bet nepārsniedzot 36 mēnešus.
26. Ielu tirdzniecības organizēšanas atļaujas saņemšanas kārtība ielu tirdzniecības organizēšanai ielu tirdzniecības vietā
27. Lai saņemtu ielu tirdzniecības organizēšanas atļauju ielu tirdzniecības organizēšanai ielu tirdzniecības vietā un kļūtu par ielu tirdzniecības organizatoru, juridiskā vai fiziskā persona, kura reģistrējusi saimniecisko darbību, vai publiskā persona klātienē pašvaldībā vai elektroniski iesniedz:
	1. iesniegumu, norādot šādu informāciju:
		1. tirdzniecības organizatora – fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu (firma), nodokļu maksātāja reģistrācijas kodu, juridisko adresi, vai
		2. paredzēto tirdzniecības organizēšanas norises vietu, adresi, datumu, laiku, ilgumu;
		3. realizējamo preču grupas;
		4. apliecinājumu par noteikumos noteiktās kārtības un prasību ievērošanu;
	2. pievienojot šādus dokumentus:
		1. tirdzniecības dalībnieku sarakstu, kurā norādīts fiziskās personas vārds, uzvārds, personas kods (ja fiziskā persona reģistrējusi saimniecisko darbību – nodokļu maksātāja reģistrācijas kods), deklarētā adrese vai juridiskās personas nosaukums (firma), nodokļu maksātāja reģistrācijas kods, juridiskā adrese, kā arī realizējamo preču grupas, tirdzniecības vietas platība, tirdzniecības vietu un dienu skaits;
		2. fiziskās personas apliecinājumu par to, ka tirdzniecībai paredzētā prece iegūta likumīgā ceļā, ka tā neveic saimniecisko darbību un saskaņā ar likumu "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)" var nereģistrēties kā saimnieciskās darbības veicēja, kā arī nenodarbina citas personas;
		3. tirdzniecības dalībnieka apliecinājumu par Valsts ieņēmumu dienestā reģistrētās nodokļu un citu maksājumu reģistrēšanas elektroniskās ierīces vai iekārtas tehniskās pases vai Valsts ieņēmumu dienestā reģistrētu kvīšu esību, ja tirdzniecības dalībnieks ir reģistrējis saimniecisko darbību;
		4. ar Būvvaldi saskaņotu tirdzniecības vietas fotofiksāciju vai skici, izvietojumu situācijas plānā vai zemesgabala robežu plānā, aizņemtās teritorijas platību un izmērus, objekta vizuālo dizaina risinājumu, ja tirdzniecības vieta neatbilst noteikumu 24. punktā noteiktajām prasībām;
		5. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju par paredzēto tirdzniecību, ja tirdzniecības organizators nav nekustamā īpašuma īpašnieks vai tiesiskais valdītājs;
		6. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu.
28. Ielu tirdzniecības organizēšanas atļaujas saņemšanas kārtība ielu tirdzniecības organizēšanai pasākuma laikā
29. Lai saņemtu ielu tirdzniecības organizēšanas atļauju ielu tirdzniecības organizēšanai pasākuma laikā ielu tirdzniecības vietā un kļūtu par tirdzniecības organizatoru, juridiskā vai fiziskā persona, kura reģistrējusi saimniecisko darbību, vai publiskā persona klātienē pašvaldībā vai elektroniski iesniedz:
	1. noteikumu 40. punktā minēto iesniegumu, papildus norādot šādu informāciju:
		1. pasākuma nosaukumu;
		2. pasākuma organizatora nosaukumu;
	2. pievienojot šādus dokumentus:
		1. tirdzniecības dalībnieku sarakstu, kurā norādīts fiziskās personas vārds, uzvārds, personas kods (ja fiziskā persona reģistrējusi saimniecisko darbību - nodokļu maksātāja reģistrācijas kods), deklarētā adrese vai juridiskās personas nosaukums (firma), nodokļu maksātāja reģistrācijas kods, juridiskā adrese, kā arī realizējamo preču grupas, tirdzniecības vietu un dienu skaits;
		2. fiziskās personas apliecinājumu par to, ka tirdzniecībai paredzētā prece iegūta likumīgā ceļā, ka tā neveic saimniecisko darbību un saskaņā ar likumu "[Par iedzīvotāju ienākuma nodokli](https://likumi.lv/ta/id/56880-par-iedzivotaju-ienakuma-nodokli)" var nereģistrēties kā saimnieciskās darbības veicēja, kā arī nenodarbina citas personas;
		3. tirdzniecības dalībnieka apliecinājumu par Valsts ieņēmumu dienestā reģistrētās nodokļu un citu maksājumu reģistrēšanas elektroniskās ierīces vai iekārtas tehniskās pases vai Valsts ieņēmumu dienestā reģistrētu kvīšu esību, ja tirdzniecības dalībnieks ir reģistrējis saimniecisko darbību;
		4. saskaņojumu ar pasākuma organizatoru par tirdzniecības veikšanu pasākuma norises laikā un vietā;
		5. tirdzniecības vietas izvietojuma shēmu;
		6. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju par paredzēto tirdzniecību, ja iepriekš pašvaldībā nav saņemts šāds saskaņojums;
		7. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu, ja iepriekš pašvaldībā nav saņemts šāds saskaņojums.
30. Ielu tirdzniecības organizēšanas atļauju pasākuma laikā izsniedz pēc Liepājas valstspilsētas pašvaldības Publisku izklaides un svētku pasākumu iesniegumu izskatīšanas komisijas atļaujas par publiska pasākuma rīkošanu izsniegšanas pasākuma organizatoram.
31. Ielu tirdzniecības organizēšanas atļauju ielu tirdzniecības organizēšanai pasākumā izsniedz saskaņā ar pasākuma organizatora iecerēto pasākuma norises laiku, vietu un ilgumu.

## Sabiedriskās ēdināšanas pakalpojumu sniegšana ielu tirdzniecībā un atļaujas saņemšana

1. Vispārīgās prasības un nosacījumi sabiedriskās ēdināšanas pakalpojumu sniegšanas vietām un sabiedriskās ēdināšanas pakalpojumu sniegšanai
2. Sabiedriskās ēdināšanas pakalpojumu sniegšanas vietas izmērs nav noteikts. Tirdzniecības nodeva tiek aprēķināta pēc aizņemamās platības (m2).
3. Pasākuma laikā tirdzniecības nodeva sabiedriskās ēdināšanas pakalpojumu sniegšanai tiek aprēķināta pēc tirdzniecības vietu skaita.
4. Sabiedriskās ēdināšanas pakalpojumu sniegšana pašvaldībā ir saskaņojama, ja tās darbība tiek veikta publiskās vietās un nav attiecināma uz citiem ielu tirdzniecības veidiem un teritorijām, kurām piešķirts tirgus statuss.
5. Sabiedriskās ēdināšanas pakalpojumu sniegšana ar piesaisti pastāvīgai sabiedriskās ēdināšanas pakalpojumu sniegšanas vietai ir atļauta visā pašvaldības administratīvajā teritorijā.
6. Sabiedriskās ēdināšanas pakalpojumu sniegšana bez piesaistes pastāvīgai sabiedriskās ēdināšanas pakalpojumu sniegšanas vietai ir atļauta:
	1. Parku zonā;
	2. vietās, par kurām tiek rīkota zemes nomas tiesību izsole;
	3. pasākuma laikā visā pašvaldības administratīvajā teritorijā.
7. Sabiedriskās ēdināšanas pakalpojumu sniegšanas vietai (izņemot vietās, par kurām tiek rīkota zemes nomas tiesību izsole, vai pasākuma laikā, ciktāl izsoles noteikumi un nomas tiesību līgums nenoteic citādāk) jāatbilst šādām prasībām:
	1. jāparedz Liepājas pilsētvidei raksturīgas arhitektūras un konkrētas pilsētvides zonas apbūves raksturam un mērogam atbilstošs vizuālais dizaina risinājums;
	2. jāizmanto augstvērtīgus, ilgmūžīgus un kvalitatīvus materiālus;
	3. konstrukcijām, konstruktīvajām un dekoratīvajām detaļām jābūt bez mehāniskiem bojājumiem, krāsojuma defektiem un rūsas. Tehniskajiem risinājumiem jābūt kvalitatīvi izpildītiem;
	4. jāizmanto pilsētvidē integrējamus, klusinātus toņus vai monohromu kolorītu;
	5. uzrakstiem un citiem reklāmas elementiem jāatbilst normatīvajos aktos, kas paredz reklāmu, izkārtņu un citu informatīvo materiālu izvietošanas un izmantošanas kārtību, noteiktajām prasībām;
	6. sabiedriskās ēdināšanas pakalpojumu sniegšanas vietas elementos nav pieļaujama ar konkrētā tirdzniecības dalībnieka produkciju nesaistītas reklāmas izmantošana;
	7. visiem sabiedriskās ēdināšanas pakalpojumu sniegšanas vietas elementiem jābūt stilistiski vienotiem;
	8. ielu tirdzniecības vietas aprīkojumam jābūt mobilam, viegli pārvietojamam, nav pieļaujamas būves;
	9. dienas beigās sabiedriskās ēdināšanas pakalpojumu sniegšanas vieta ir jāatbrīvo, izņemot pasākumu laikā un vietās, kurās ir novietotas terases;
	10. aizliegtas slēgtas teltis vai nojumes ar nolaižamām necaurspīdīgām sienām un necaurskatāmiem nožogojumiem. Iekārtojuma elementi konstruktīvi veidojami tā, lai to koptēls vizuāli būtu viegls, atvērts un caurredzams;
	11. pieslēgšanās pie esošajiem komunikāciju tīkliem saskaņojama ar attiecīgo inženierkomunikāciju turētājiem, kā arī tiem inženierkomunikāciju turētājiem, kuru esošo tīklu aizsargjoslas tiek skartas;
	12. teritorijas norobežojošo konstrukciju (dekoratīvo elementu vai stikla barjeru) maksimāli pieļaujamais augstums 1,20 m;
	13. virs apmeklētājiem paredzētajiem galdiņiem atļauts izvietot tikai brīvi stāvošus saulessargus/lietussargus vai pie fasādes stiprinātas markīzes;
	14. noformējumā jāiekļauj apzaļumošanas, gaismas un labiekārtojuma elementi atbilstoši gadalaikam;
	15. jānodrošina bezmaksas tualetes pieejamība apmeklētājiem;
	16. sabiedriskās ēdināšanas pakalpojumu sniegšanas vieta nedrīkst traucēt gājēju plūsmu un satiksmi, t.sk. jāparedz ietves brīvais platums ne mazāk kā 1,20 m (neieskaitot ietves malu);
	17. darbības vieta tiešā arhitektūras pieminekļa tuvumā nedrīkst traucēt kopējā tēla uztveres iespēju;
	18. nedrīkst aizsegt satiksmes organizācijas tehniskos līdzekļus, pasliktinot to redzamību un uztveršanu;
	19. nedrīkst bojāt apstādījumus, zālāju, zālienu un ietvju segumu un pēc tirdzniecības beigām tirdzniecības vietai jābūt tādā stāvoklī, kā pirms tirdzniecības vietas uzstādīšanas;
	20. sabiedriskās ēdināšanas pakalpojumu sniegšanas vietās atvērtajās terasēs (izņemot pasākuma laikā):
		1. terases grīdas izvietošana pieļaujama tikai teritorijās bez cietā seguma vai uz nekvalitatīva seguma, vai uz seguma ar līmeņa starpību;
		2. terases grīdas savienojumam ar ietvi un ietves savienojumam ar brauktuvi jābūt vienā līmenī, nodrošinot netraucētu gājēju un personu ar funkcionālajiem traucējumiem pārvietošanos un piekļuvi;
		3. terasei jābūt izbūvētai brīvai piekļuvei inženierkomunikāciju akām un uztvērējakām (gūlijām), pirms tam saņemot saskaņojumu no attiecīgo inženierkomunikāciju īpašnieka;
	21. ja ielu tirdzniecības atļauja sabiedriskās ēdināšanas pakalpojumu sniegšanai tiek izsniegta tirdzniecībai pie pastāvīgās tirdzniecības vietas, kas atrodas dzīvojamā mājā, tirdzniecības dalībniekam ir jānodrošina sabiedriskā kārtība, t.sk. naktsmiera, trokšņu līmeņa un citu normatīvajos aktos noteikto prasību ievērošana;
	22. ielu tirdzniecības vietā, kurā notiek sabiedriskās ēdināšanas pakalpojumu sniegšana, mūziku drīkst atskaņot un skaņu pastiprinošas iekārtas izmantot tikai līdz plkst. 23.00;
	23. sabiedriskās ēdināšanas pakalpojumu sniegšanas vietā jānorāda vienreiz lietojamo galda trauku un piederumu cena, nodrošinot klientam iespēju, saņemot pakalpojumu, izmantot savus traukus.
8. Par esošās sabiedriskās ēdināšanas vietas izvietojuma izmaiņām jāinformē pašvaldību.
9. Ielu tirdzniecības atļaujas saņemšanas kārtība sabiedriskās ēdināšanas pakalpojumu sniegšanai bez piesaistes pastāvīgajai sabiedriskās ēdināšanas pakalpojumu sniegšanas vietai
10. Lai saņemtu ielu tirdzniecības atļauju sabiedriskās ēdināšanas pakalpojumu sniegšanai Parku zonā bez piesaistes pastāvīgajai sabiedriskās ēdināšanas pakalpojumu sniegšanas vietai, tirdzniecības dalībnieks klātienē pašvaldībā vai elektroniski iesniedz:
	1. iesniegumu, norādot šādu informāciju:
		1. fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu (firmu), nodokļu maksātāja reģistrācijas kodu, juridisko adresi;
		2. sabiedriskās ēdināšanas pakalpojumu sniegšanas vietu, adresi, datumu, laiku, ilgumu, kopējo aizņemamo sabiedriskās ēdināšanas vietas platību;
		3. realizējamo preču grupas;
		4. tirdzniecības dalībnieka apliecinājumu par Valsts ieņēmumu dienestā reģistrētās nodokļu un citu maksājumu reģistrēšanas elektroniskās ierīces vai iekārtas tehniskās pases vai Valsts ieņēmumu dienestā reģistrētu kvīšu esamību, ja tirdzniecības dalībnieks ir reģistrējis saimniecisko darbību;
		5. apliecinājumu par noteikumos noteiktās kārtības un prasību ievērošanu;
	2. pievienojot šādus dokumentus:
		1. Būvvaldes saskaņotu sabiedriskās ēdināšanas pakalpojumu vietas fotofiksāciju vai skici, izvietojumu situācijas plānā vai zemesgabala robežu plānā, aizņemtās teritorijas platību un izmēru, objekta vizuālais dizaina risinājumu, ja sabiedriskās ēdināšanas pakalpojumu sniegšanas vieta neatbilst noteikumu 49. punktā noteiktajām prasībām;
		2. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju, ja sabiedriskās ēdināšanas pakalpojuma sniedzējs nav nekustamā īpašuma īpašnieks vai tiesiskais valdītājs;
		3. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja sabiedriskās ēdināšanas pakalpojumu sniegšana paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu.
11. Ielu tirdzniecības atļaujas saņemšanas kārtība sabiedriskās ēdināšanas pakalpojumu sniegšanai ar piesaisti pastāvīgajai sabiedriskās ēdināšanas pakalpojumu sniegšanas vietai
12. Lai saņemtu ielu tirdzniecības atļauju sabiedriskās ēdināšanas pakalpojumu sniegšanai ar piesaisti pastāvīgai sabiedriskās ēdināšanas pakalpojumu sniegšanas vietai tirdzniecības dalībnieks klātienē pašvaldībā vai elektroniski iesniedz noteikumu 51. punktā minēto iesniegumu, pievienojot šādus dokumentus:
	1. atvērtas terases gadījumā saskaņotu ar Būvvaldi sabiedriskās ēdināšanas pakalpojumu sniegšanas vietas terases projektu;
	2. atvērtas terases gadījumā, ja atkārtoti tiek iesniegts iesniegums sabiedriskās ēdināšanas pakalpojumu sniegšanas atļaujas saņemšanai tajā pašā vietā, ja nav mainījies terases projekts, iesniedz apliecinājumu par atbilstību iepriekš saskaņotajam projektam un aktuālu terases vizuālo risinājumu un fotofiksāciju;
	3. vienkāršotos gadījumos (galdiņi, krēsli) saskaņotu ar Būvvaldi sabiedriskās ēdināšanas pakalpojumu vietas fotofiksāciju vai skici, izvietojumu situācijas plānā vai zemesgabala robežu plānā, aizņemtās teritorijas platību un izmēru, objekta vizuālo dizaina risinājumu, ja sabiedriskās ēdināšanas pakalpojumu sniegšanas vieta neatbilst noteikumu 49. punktā noteiktajām prasībām;
	4. īpašuma tiesību vai lietošanas tiesību apliecinošu dokumentu par pastāvīgo un plānoto sabiedriskās ēdināšanas pakalpojumu sniegšanas vietu;
	5. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju, ja sabiedriskās ēdināšanas pakalpojumu sniedzējs nav nekustamā īpašuma īpašnieks vai tiesiskais valdītājs;
	6. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja sabiedriskās ēdināšanas pakalpojumu sniegšana paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu;
	7. gadījumos, kad sabiedriskās ēdināšanas pakalpojumu sniegšanas vieta, kas publiskā vietā piesaistīta pastāvīgai sabiedriskās ēdināšanas pakalpojumu sniegšanas vietai, plānota daudzdzīvokļu mājas teritorijā, jāiesniedz daudzdzīvokļu mājas īpašnieku atļauja (kopības lēmums) vai līgums par kopīpašuma teritorijas izmantošanu sabiedriskās ēdināšanas pakalpojumu sniegšanai.
13. Ielu tirdzniecības atļaujas saņemšanas kārtība sabiedriskās ēdināšanas pakalpojumu sniegšanai pasākuma laikā
14. Lai saņemtu ielu tirdzniecības atļaujusabiedriskās ēdināšanas pakalpojumu sniegšanaipasākuma laikā, tirdzniecības dalībnieks klātienē pašvaldībā vai elektroniski iesniedz:
	1. noteikumu 51. punktā minēto iesniegumu, papildus norādot šādu informāciju:
		1. pasākuma nosaukumu, pasākuma organizatora nosaukumu;
		2. tirdzniecības vietu skaitu;
		3. informāciju par alkoholisko dzērienu tirdzniecību;
	2. pievienojot šādus dokumentus:
		1. saskaņojumu ar pasākuma organizatoru par sabiedriskās ēdināšanas pakalpojumu sniegšanu pasākuma norises laikā un vietā;
		2. sabiedriskās ēdināšanas pakalpojumu sniegšanas vietas izvietojuma shēmu;
		3. saskaņojumu ar nekustamā īpašuma īpašnieku vai tiesisko valdītāju (privātpersonu), vai valsts īpašumā esošā nekustamā īpašuma valdītāju par paredzēto tirdzniecību, ja iepriekš pašvaldībā nav saņemts šāds saskaņojums;
		4. saskaņojumu ar pastāvīgās tirdzniecības vai pakalpojumu sniegšanas vietas īpašnieku vai tā pārstāvi, ja tirdzniecība paredzēta vietā, kas tirdzniecības veikšanas laikā aizsedz pastāvīgās tirdzniecības vai pakalpojumu sniegšanas vietas skatlogu vai reklāmas stendu, ja iepriekš pašvaldībā nav saņemts šāds saskaņojums.
15. Ielu tirdzniecības atļauju sabiedriskās ēdināšanas pakalpojumu sniegšanai pasākuma laikā izsniedz pēc Liepājas valstspilsētas pašvaldības Publisku izklaides un svētku pasākumu iesniegumu izskatīšanas komisijas atļaujas par publiska pasākuma rīkošanu izsniegšanas pasākuma organizatoram.
16. Ielu tirdzniecības atļauju sabiedriskās ēdināšanas pakalpojumu sniegšanai pasākuma laikā izsniedz saskaņā ar pasākuma organizatora iecerēto pasākuma norises laiku, vietu un ilgumu.

## Ielu tirdzniecības dalībnieka un ielu tirdzniecības organizatora pienākumi kārtības nodrošināšanai

1. Tirdzniecības dalībnieks un tirdzniecības organizators ielu tirdzniecības vietā ir atbildīgs par:
	1. šajos noteikumos un citos normatīvajos aktos noteikto prasību ievērošanu, ciktāl tās attiecināmas uz ielu tirdzniecību;
	2. atļaujā norādīto nosacījumu ievērošanu;
	3. saskaņotā tirdzniecības vietu skaita, izvietojuma un platības ievērošanu;
	4. noteikumos noteikto attālumu, brīvo neaizņemamo teritoriju un piekļuves nodrošināšanu;
	5. tirdzniecības vietas vizuālā dizaina risinājuma ievērošanu;
	6. tīrības un kārtības nodrošināšanu konkrētajā ielu tirdzniecības vietā un 1,5 m rādiusā ap to, atkritumu urnu izvietošanu un to iztukšošanu ne retāk kā vienu reizi dienā, nepieļaujot to pārpildīšanu;
	7. sabiedriskās kārtības nodrošināšanu konkrētajā tirdzniecības vietā;
	8. vietas uzturēšanu kārtībā tirdzniecības laikā un tās sakopšanu pēc tirdzniecības pabeigšanas;
	9. speciālo iekārtu un objektu, kas tiek izmantoti tirdzniecības veikšanai, atbilstību normatīvo aktu prasībām, to uzturēšanu kartībā, tīrībā un bez bojājumiem, kā arī iekārtu un objektu, kas zaudējuši savu funkcionālo nozīmi, novākšanu.
2. Papildus šajos noteikumos minētajam tirdzniecības organizators tirdzniecības vietā ir atbildīgs par:
	1. bezmaksas tualešu pieejamību apmeklētājiem, nepieciešamības gadījumā uzstādot pārvietojamās sabiedriskās tualetes;
	2. tirdzniecības vietas savlaicīgu demontāžu. Beidzoties ielu tirdzniecības atļaujas derīguma termiņam, demontāžu veic 24 stundu laikā pēc atļaujas derīguma termiņa beigām.
3. Tirdzniecības dalībniekam un tirdzniecības organizatoram tirdzniecības vietā ir aizliegts:
	1. bojāt pilsētvides elementus un apstādījumus;
	2. traucēt tuvumā esošo kultūras un izglītības iestāžu darbu, kā arī apgrūtināt bērnu rotaļlaukumu izmantošanu;
	3. aizsegt satiksmes organizācijas tehniskos līdzekļus, pasliktinot to redzamību un uztveršanu;
	4. aizsegt elektroniskās kartes apkalpošanas ierīces skaidras naudas iemaksai vai izņemšanai, pakomātus, preču piegādes zonas un tamlīdzīgus objektus;
	5. bez pastāvīgās tirdzniecības vai pakalpojumu sniegšanas vietas īpašnieka vai tā pārstāvja iepriekšējas piekrišanas, aizsegt pastāvīgās tirdzniecības vai pakalpojumu sniegšanas vietas skatlogu, reklāmu stendus, stacionāros reklāmas objektus;
	6. izvietot ar realizējamo produkciju nesaistītu reklāmu;
	7. veikt ielu tirdzniecību ārpus atļaujā noteiktās vietas un laika, kā arī realizēt preču grupas, kuras nav norādītas atļaujā;
	8. ielu tirdzniecībā (izņemot kafijas automātus) un ielu tirdzniecībā pasākuma laikā:
		1. pārdot dzērienus glāzēs, kurām nav nodrošināta atkārtota lietošana (jānodrošina vairākkārt lietojamo plastmasas glāžu depozīta sistēmas ieviešana);
		2. pārdot dzērienus stikla glāzēs.
4. Tirdzniecības vietā tirdzniecību var veikt ielu tirdzniecības atļaujā norādītā persona vai tās pilnvarota persona.

## Ielu tirdzniecības vietās realizējamo preču grupas

1. Realizējamo preču grupas tirdzniecības vietās ir noteiktas atbilstoši ielu tirdzniecības veidam un zonām (2. pielikums).
2. Ielu tirdzniecības vietās, kurās atļauta sabiedriskās ēdināšanas pakalpojumu sniegšana, atļauts tirgot tikai pārtikas preces, kas paredzētas patērēšanai tirdzniecības vietā.
3. Fiziskām personām, kurām atbilstoši nodokļu jomu reglamentējošiem normatīvajiem aktiem nav jāreģistrē saimnieciskā darbība, tirdzniecības vietās ir atļauts realizēt tikai ielu tirdzniecības jomu reglamentējošos normatīvajos aktos noteiktās preču grupas.
4. Personām, kuras ir reģistrējušas saimniecisko darbību, ielu tirdzniecības vietās papildus ielu tirdzniecības jomu reglamentējošos tiesību aktos noteiktajām preču grupām ir atļauts:
	1. realizēt šādas preču grupas:
		1. visa veida lauksaimniecības (augkopības, lopkopības, zivkopības, biškopības) un tās pārstrādes produkciju;
		2. saldējumu;
		3. uzkodas no speciālām iekārtām;
		4. bezalkoholiskos dzērienus;
		5. pašu izgatavotus mākslas darinājumus un amatniecības preces;
		6. citas pašu ražotas pārtikas un nepārtikas preces;
		7. rūpnieciski ražotas pārtikas un nepārtikas preces, ja nav aizliegta šādu preču tirdzniecība;
		8. alkoholiskos dzērienus (pasākuma laikā);
	2. sniegt sabiedriskās ēdināšanas pakalpojumus:
		1. bez alkoholisko dzērienu realizācijas;
		2. ar alkoholisko dzērienu realizāciju.
5. Ielu tirdzniecībā ielu tirdzniecības vietā aizliegts tirgot:
	1. Rožu laukuma zonā – zivis, gaļu un to produkciju, augļu koku un ogulāju stādus, dekoratīvo koku un krūmu stādmateriālu, meža reproduktīvo materiālu, lauksaimniecības un mājas (istabas) dzīvniekus, lietotas mantas, rūpnieciski ražotas pārtikas un nepārtikas preces;
	2. Centra zonā – zivis, gaļu un to produkciju, meža reproduktīvo materiālu, lauksaimniecības un mājas (istabas) dzīvniekus, lietotas mantas;
	3. Promenādes zonā – meža reproduktīvo materiālu, lauksaimniecības un mājas (istabas) dzīvniekus, lietotas mantas;
	4. Parku zonā – lietotas mantas;
	5. Pludmales un Jūrmalas parka zonā – lauksaimniecības un mājas (istabas) dzīvniekus, lietotas mantas;
	6. Pārējā pašvaldības teritorijas zonā preču grupas netiek ierobežotas.
6. Ielu tirdzniecībā pasākuma laikā Rožu laukuma zonā un Centra zonā aizliegts tirgot lietotas mantas.
7. Ielu tirdzniecībā pašvaldības administratīvajā teritorijā aizliegts tirgot balonus.
8. Ielu tirdzniecībā pašvaldības administratīvajā teritorijā aizliegts tirgot tabakas izstrādājumus, tabakas aizstājējproduktus, augu smēķēšanas produktus, elektroniskās smēķēšanas ierīces un to šķidrumus.

## Pašvaldības nodevas apmērs par ielu tirdzniecību publiskās vietās un nodevas maksāšanas kārtība

1. Pašvaldības nodevas par ielu tirdzniecību publiskās vietās maksātāji ir fiziskas un juridiskas personas, kuras veic vai organizē ielu tirdzniecību publiskās vietās pašvaldības administratīvajā teritorijā.
2. Realizējamās preču grupas un nodevas likme par tirdzniecības vietas izmantošanu noteiktas šo noteikumu 3. pielikumā.
3. Ja vienlaikus ielu tirdzniecībā vai pasākuma laikā tiek tirgotas vairākas 3. pielikumā norādītās preces, pašvaldības nodeva tiek iekasēta par tirdzniecību ar preci, kurai noteikta visaugstākā nodeva, izņemot gadījumus, ja tiek tirgots alkohols, par kuru pašvaldības nodeva tiek rēķināta papildus.
4. Ja pēc sabiedriskās ēdināšanas pakalpojuma (ar piesaisti pastāvīgai sabiedriskās ēdināšanas pakalpojumu sniegšanas vietai) sniegšanas perioda beigām netiek veikta vietas demontāža (atstājot to patstāvīgi nedemontētu), pašvaldības nodeva tiek iekasēta par visu tirdzniecības vietas izmantošanas periodu.
5. Tirdzniecības nodevas maksas atbrīvojums 100% apmērā piemērojams:
	1. ielu tirdzniecībai pašvaldības īpašumā, par kuru tiek maksāta nomas maksa;
	2. sabiedriskās ēdināšanas pakalpojumu sniegšanai ar piesaisti pastāvīgajai tirdzniecības vietai uz sabiedriskās ēdināšanas pakalpojuma sniedzējam piederošas vai citai privātpersonai piederošas zemes;
	3. ielu tirdzniecībai izglītības iestādes mācību programmas satura ietvaros.
6. Nodevas maksāšanas kārtība:
	1. nodeva pilnā apjomā samaksājama pirms attiecīgās ielu tirdzniecības atļaujas saņemšanas;
	2. neizmantotā nodeva netiek atgriezta, izņemot 18. punktā minētajos gadījumos.

## Administratīvo aktu un faktiskās rīcības apstrīdēšana un pārsūdzēšana

1. Pašvaldības izpilddirektora norīkotās amatpersonas izdoto administratīvo aktu vai faktisko rīcību var apstrīdēt Administratīvā procesa likumā noteiktajā kārtībā pašvaldības izpilddirektoram.
2. Pašvaldības izpilddirektora pieņemto lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā normatīvajos aktos noteiktajā kārtībā.

## Noslēguma jautājumi

1. Atļauja ielu tirdzniecībai, ielu tirdzniecības organizēšanai, sabiedriskās ēdināšanas pakalpojumu sniegšanai publiskā vietā, kas izsniegta līdz šo noteikumu spēkā stāšanās dienai, ir spēkā līdz atļaujā norādītā derīguma termiņa beigām, bet ne ilgāk kā līdz 2024. gada 31. decembrim.
2. Šo noteikumu 37., 38. un 67. punkts stājas spēkā 2025. gada 1. janvārī.
3. Šo noteikumu 58.8. apakšpunkts stājas spēkā 2026. gada 1. janvārī.
4. Ar šo noteikumu spēkā stāšanos zaudē spēku Liepājas pilsētas domes 2016. gada 28. janvāra saistošie noteikumi Nr.3 “Par kārtību, kādā tiek saskaņota ielu tirdzniecība un sabiedriskās ēdināšanas pakalpojumu sniegšana” un 2012. gada 16. februāra saistošie noteikumi Nr.5 “Par pašvaldības nodevu par tirdzniecību publiskās vietās Liepājas pilsētas pašvaldības teritorijā”.